થોડોક આરામ આપવા અમિતાભને અમે પ્રેસ પરથી ફરી પાછા અમારી ઓફિસમાં લઈ ગયા. દરવાજો નીચો હોવાથી લંબૂજીને વાંકા વળીને દાખલ થવું પડ્યું. છતને માથું અડાડતા એણે તરત જ ટકોર કરી-‘આને ઊંચી કેમ નથી કરતા?’ કેબિનમાં બીજી સમસ્યા ખડી થઈ. તંત્રીની ખુરશી સિવાય બીજી એકેય ખુરશીમાં એ સમાઈ ન શક્યો. એટલે એણે એ ખુરશીમાં ગોઠવાયા પછી આજ્ઞાવાહી સ્વરે સ્ટાફને કહ્યું: ‘હું તમારો નવો બોસ છું. મારો આદેશ છે કે આજે દરેકે શેમ્પેઈન પીવો.’ સાચે જ ઉજવણીનો દિવસ હતો. એટલે અમે આ વિશેષ અતિથિના માનમાં ‘ટોસ્ટ’ આપ્યો. જોકે આ અતિથિ સ્કૂલના હેડમાસ્ટરની અદાથી વર્તતો હતો. પાછળ હાથ વાળીને એણે કેબિનનું નિરીક્ષણ કર્યું. ફાઈલો અને ફોટોગ્રાફ્સ ક્યાં રાખવામાં આવે છે એની પૃચ્છા કરી. ધીમે ધીમે સીટી વગાડતા એણે જીનો એપ્રિલ અંક ઉથલાવવા માંડ્યો. પોતાના ફોટા ધ્યાનપૂર્વક નિહાળ્યા.